«Къысхуэгъэгъу»
«Комсомольская правда» газетым и лэжьакIуэр Дамаск и лъэхъуэщым щепсэлъащ яубыда бзаджащIэм, нэхъапэм Новороссийск тхъэжу щыпсэуа цIыхум.
Аль-Хатыб-Яхья нэкIу Iупхъуэ Iулъщ, шыхэм я нэхэм Iуалъхьэхэм нэхърэ мынэхъ цIыкIуу. АрщхьэкIэ тхьэкIумэ- кIыхьым хуэдэу мэкIэзыз. Магъ. Илъэс 34-рэ зи ныбжь Яхья, Новороссийск щыщ хьэрычэтыщIэр, мазэ и пэкIэ правительствэ дзэхэм япэщIэтащ къэмыланджэу икIи зыкъыфIэщIыжауэ. Иджы абы къыпэплъэр шынагъуэщ — яукIынущ е къыхуэнэжа гъащIэр лъэхъуэщым щигъэкIуэнущ.
— Сэ илъэсипщI щызгъэкIуащ Урысейм. Сыщыпсэуну хуит сащIат. Си щхьэгъусэр Новороссийск дэсщ. Сэ сыкъулейщ. Унэшхуэхэр, хьэщIэщхэр щызиIэщ Тартуси Истамбыли, — жеIэ абы.
Яхья Сирием къыщалъхуащ, къыщыхъуащ, ауэ урысыбзэр уэрсэрыжьу егъэшэрыуэ.
— Сыт атIэ уэ апхуэдэ псэукIэ дахэр щIэпхъуэжар?
— Си къуэшым и къуэм сыкъигъэделащ. Сирием IуэхукIэ сыкъыщыкIуам къызжиIащ: еплъ ди къэралым щекIуэкIым, Асад и блыгущIэтхэм ягъахъэм. Мурад сщIащ нэгъуэщIхэр зыукI цIыхухэр сукIыну. ЯпэщIыкIэ ахъшэ яхуэзгуэш къудейт.
— Дэнэт къыздикIыр ахъшэр?
— Сауд Хьэрыпым, Кувейтым. ИужькIэ батальоным и унафэщIым и къуэдзэу сагъэуващ.
— НэгъуэщI къалэнхэри уи пщэ дэлът?
— Шэшэным, Дагъыстэным, Узбекистаным цIыху куэд къокI. Сэ ахэр щыгъуазэ сщIын хуейт Iуэхур зыIутым.
— Хэт сымэ? Хэт ахэр къэзышэр?
— Илъэс 27-30 зи ныбжь щIалэхэщ. Илъэс 40-м нэблэгъахэри яхэтщ. Урысейм кIуэ цIыхухэр щыIэщ. МакIуэри, абы щагъэлъагъуэ видео, тхылъхэм ирагъаджэ. Щагъэгъуазэ Сирием щекIуэкIхэм. Сирием щызэуэн папщIэ ахъшэ ират.
— Сыт хуэдиз?
— Доллар минитху хуэдиз, языныкъуэхэм деж нэхъ мащIэ.
— Ахэр Сирием и закъуэ здрагъэблагъэр?
— Сэ къызжаIащ Сирием Iуэхур щызэфIэдгъэкIмэ, Урысейм дыкIуэну. ЦIыхухэр зэтедукIэн папщIэ. ИтIанэ Америкэм, Инджылызым.
— Уэ илъэс зыкъомкIэ Урысейм ущыпсэуащ, къыбгурыIуэрэт иужькIэ Урысейм укIуэу зэрыджаурым къыхэкIыу уи щхьэгъусэр, уи ныбжьэгъухэр букIын хуей зэрыхъунур?
— КъыщызгурыIуам щыгъуэ кIасэ хъуат…
— Ар къыщыбгурыIуар сыт щыгъуэ?
— Зауэм сыкIуэу мазэ хуэдиз дэкIа иужь.
Верэ къэпсалъэри, гъыуэ, къызэлъэIуащ: «Къэгъэзэж, кхъыIэ, умызауэ», — жиIэри. АрщхьэкIэ згъэзэж хъунутэкъым: си унагъуэри сэри даукIыну къызжаIати. Мыбы хьэкIэкхъуэкIагъэ хабзэхэр щызекIуэу къыщIэкIащ. Ахъшэ ямыIэмэ, боевикхэр унагъуэхэм ятоуэри, цIыхухэр яукI, яхъунщIэ, ядыгъу. ГъуэгурыкIуэ цIыхухэр яукI. Сэ слъэгъуащ унагъуэ псо зэраукIар.
— Уэ апхуэдэм ухэта?
— Сыщыхэтащ Дамаск и гъунэгъуу.
— ЩIыпIэм щыпсэухэр фэ фи телъхьэт, къывдэIэпыкъурэт?
— Языныкъуэхэм деж.
— Сыт яжепIэнт джихадым кIуэну зызыгъэхьэзырхэм?
Яхья аргуэру мэкIэзыз. Ар хьэпсым щIашэж. Щхьэгъубжэ цIыкIур сэр щхьэкIэ къызэIуах. Яхья жеIэ:
— Верэ, къысхуэгъэгъу…
Бероевэ Нигинэ.
«Комсомольская правда»
